Gammelt erhvervsområde mellem Søren Frichs Vej og godsbanen forvandles til by. Første projekt er en trekantet karré-bebyggelse med 360 lejligheder.

Annonce

Endnu en bid af det kommende, store brokvarter langs Søren Frichs Vej fra Åbyhøj til Godsbanen er nu i støbeskeen.

I det ældre erhvervsområde lige overfor Åhusene er planerne for en bebyggelse med omkring 360 boliger i en trekantet, lukket karré nu så langt, at forslaget til lokalplan meget snart kommer i offentlig høring.

Annonce

Trianglen

Trianglen, som er projektets navn, bliver et byggeri i 3 - 7 etager med facader mod Søren Frichs Vej, A Hertzums Vej og mod et nyt vejstykke mellem bebyggelsen og dens parkeringsarealer ud mod Vestre Ringgade.

Inde i gårdrummet kommer der fire bygninger i tre etager med boliger.

Udover boliger indgår der også erhverv i form af for eksempel butikker, caféer og en dagligvarebutik i bebyggelsens stueplan.

Bebyggelsen består i alt af 361 lejligheder fordelt med 345 lejligheder i karrebebyggelsen. I husene i gården kommer der 16 lejligheder.

I alt opføres der 28.875 etagekvadratmeter - hvoraf omkring 2.000 er til erhverv.

Det er udviklings- og entreprenørfirmaet Casa fra Horsens, der står i spidsen for Triangel-projektet.

CASAs udviklingsteam er i disse dage i intens dialog med interesserede investorer om Trianglen.

Sådan her kommer projektet til at se ud (artiklen fortsætter under billedet)

Annonce

Stark bygger sig væk

Den bageste del af det gamle erhvervsområde - ned mod godsbaneområdet - er også på vej til at blive omdannet til by.

Stark har i dag et stort distributionslager her. Når det om et års tid flytter til et nybyggeri ved Motorvejen i Årslev kommer resten af området i spil.

Forarbejderne til en lokalplan for det omkring 35.000 kvadratmeter store område er i gang. Meningen er, at der også her skal bygges boliger i 4-6 etager - eventuelt suppleret med en enkelt bygning i 13 etager.

Samlet kommer hele det trekantede erhvervsområdet til at rumme flere end 1.000 boliger - hvoraf en del bliver almene.

Annonce

Brokvarter skyder frem

I forvejen er første bid af brokvarteret langs Søren Frichs Vej ved at skyde frem i Åbyhøjenden på den gamle fragtmandscentral, hvor tre større boligbyggerier er i gang.

Samtidig er forslaget til lokalplan for anden bid helt inde ved godsbanen for tiden i offentlig høring. Her er der tale om et bolig- og erhvervsprojekt med blandt andet et punkthus i 11 etager omkring det gamle æggepakkeri, der bliver bevaret.